Nordea vil rykke hovedsædet fra Sverige til Finland.

Det oplyser selskabet i en fondsbørsmeddelelse.

- Vi ser flytningen som et vigtigt strategisk skridt hen imod at sikre Nordea de samme vilkår som sine europæiske konkurrenter. Vi mener, at vi tjener vores kunders, aktionærers og medarbejderes interesser bedst ved at sikre, at Nordea bliver underlagt de fælles konkurrencevilkår og forudsigelige reguleringsvilkår, som EU’s bankunion indebærer, udtaler Björn Wahlroos, bestyrelsesformand i Nordea Bank.

Læs også : Nordea truer Sverige: Måske flytter vi til Danmark eller Finland

Overvejelserne om at flytte Nordeas juridiske hovedsæde og et par hundrede medarbejdere væk fra Sverige opstod, efter at den svenske regering har fremlagt planer om at indføre en ny bankskat, som skal polstre den svenske statskasse til fremtidige finanskriser.

Det har Nordea protesteret over, da det vil koste banken penge.

Den danske erhvervsminister Brian Mikkelsen (K) udtalte i foråret, at Nordea er velkommen i Danmark.

- Vi er selvfølgelig parate til at byde virksomheder velkommen i Danmark, der kan bidrage til at skabe vækst og arbejdspladser. Det gælder også Nordea, hvis de skulle have konkrete planer om at flytte hovedsæde, lød det fra erhvervsminister Brian Mikkelsen i en skriftlig kommentar til netmediet Finanswatch.

Læs også : Finsk statsminister forsøger at lokke Nordea til Finland

I foråret satte regeringen også gang i et udvalgsarbejde, der skal forberede en beslutning om, hvorvidt Danmark skal gå med i EU's bankunion.

Argumentet fra Erhvervsministeriet lød blandt andet, at der var "øget interesse for at placere finansielle aktiviteter i Danmark". Noget der ifølge Finanswatch drejede sig om Nordeas flytteplaner.

EU's bankunion er en central EU-myndighed, der skal sikre, at EU's banker ikke kommer i så store problemer, som de gjorde under finanskrisen i 2008. Myndigheden holder øje med, om bankerne overholder EU's regler på området og lægger planer for at afvikle banker i vanskeligheder.

Eurolande som Finland skal deltage i samarbejdet, mens de øvrige EU-lande som Danmark og Sverige selv kan vælge at være med. Ingen af de to lande er med i samarbejdet i dag.

Nordea har tidligere udtrykt ønske om at placere hovedkvarteret i et land, der var medlem af den europæiske bankunion. Derfor har Finland også været i spil som et sted for den svenske banks hovedkontor.